Všeobecné   záväzné   nariadenie

obce    R a k o v i c e 

č. 7

O    ÚHRADÁCH    ZA   SOCIÁLNE   SLUŽBY 
NA ÚZEMÍ  OBCE  RAKOVICE

Obecné zastupiteľstvo obce Rakovice na základe ust. § 6 ods. 1 zákona SNR č. 369/1990 Zb. o obecnom zriadení v znení neskorších právnych predpisov s použitím ust. § 72 ods. 2  zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov  vydáva  toto
 
VŠEOBECNE ZÁVÄZNÉ NARIADENIE č.  7
o úhradách za sociálne služby na území obce Rakovice

§ 1
Úvodné  ustanovenia
 
(1)	Toto všeobecne záväzné nariadenie upravuje v súlade s platnou právnou, zákonom č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov (ďalej len „zákon č. 448/2008 Z. z.“), sumu úhrady za sociálne služby poskytované verejným poskytovateľom, spôsob jej určenia a platenia.

(2)	Poskytovateľom sociálnych služieb je za podmienok ustanovených zákonom č. 448/2008 Z. z. obec Rakovice (ďalej len „verejný poskytovateľ“). Toto nariadenie sa vzťahuje len na verejných poskytovateľov sociálnych služieb.

(3)	Obec Rakovice poskytuje základné sociálne poradenstvo  a poskytuje alebo zabezpečuje poskytovanie :
1. opatrovateľskej služby.

(4)	Obec Rakovice poskytuje alebo zabezpečuje poskytovanie aj iných druhov sociálnej služby podľa § 12 zák. č. 448 /2008 Z. z. Jedná sa o sociálne služby na riešenie nepriaznivej sociálnej situácie z dôvodu ťažkého zdravotného postihnutia, nepriaznivého zdravotného stavu alebo z dôvodu dovŕšenia dôchodkového veku, ktorými sú poskytovanie sociálnej služby v zariadení pre fyzické osoby (§ 12).

(5)	Sociálne služby poskytované verejným poskytovateľom sú financované podľa § 71 ods. 1 zákona č. 448/2008 Z. z.. 

§ 2
Subjekt povinný platiť úhradu za sociálnu službu (ďalej len „povinný subjekt“)

(1)	Fyzická osoba, ktorá je  zmysle zákona č. 448/2008 Z. z. o sociálnych službách prijímateľom sociálnej služby je povinná platiť úhradu za sociálnu službu v sume určenej poskytovateľom sociálnej služby, ak zákon č. 448/2008 Z. z. neustanovuje inak.

(2)	 Prijímateľ sociálnej služby, v prípadoch určených zákonom č. 448/2008 Z. z. o sociálnych službách je povinný platiť úhradu za poskytovanú sociálnu službu podľa svojho príjmu a majetku. Príjem a majetok sa pre tento účel posudzuje podľa osobitného predpisu, zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov.

(3)	 Ak nie je úhradu povinná platiť fyzická osoba, ktorá je prijímateľom sociálnej služby, za podmienok stanovených zákonom sú túto úhradu alebo jej časť,  povinné platiť zákonom stanovené subjekty – postupne rodičia a deti, ak sa ich príjem neposudzuje spoločne s príjmom prijímateľa sociálnej služby.

(4)	 Subjekty uvedené v odseku 3 tohto ustanovenia môžu uzatvoriť s poskytovateľom sociálnej služby zmluvu o platení úhrady za sociálnu službu. Ak  nedôjde k uzatvoreniu zmluvy, obec Rakovice rozhodne o povinnosti rodičov alebo detí platiť úhradu za sociálnu službu alebo jej časť za prijímateľa sociálnej služby, ktorému nevznikla povinnosť platiť úhradu za sociálnu službu alebo jej časť.

(5)	 Ak poskytovateľ sociálnej služby poskytuje sociálne služby vymedzené v § 72 ods. 7 zákona č. 448/2008 Z. z., o ktorých zabezpečenie požiadala obec, prijímateľ sociálnej služby neplatí úhradu za v zákone vymedzené služby.

§ 3
Zmluva o poskytovaní sociálnej služby a úhrada za sociálnu službu 

(1)	Poskytovateľ sociálnej služby poskytuje sociálnu službu na základe zmluvy o poskytovaní sociálnej služby v súlade s § 74 zákona č. 448/2008 Z. z.. Výška úhrady za sociálnu službu sa určuje v závislosti od rozsahu poskytovanej sociálnej služby v konkrétnom prípade a to za obdobie dohodnuté v zmluve o poskytovaní sociálnej služby.

(2)	Poskytovateľ sociálnej služby je povinný uzatvoriť písomnú zmluvu o poskytovaní sociálnej služby  prípadoch určených v zák. č.448/2008 Z. z. 

(3) Osoba, ktorá má záujem o poskytovanie sociálnej služby podá písomnú žiadosť o uzatvorenie zmluvy o poskytovaní sociálnej služby obci Rakovice v súlade so zákonom č. 448/2008 Z. z..

(4) Zmluva o poskytovaní sociálnej služby musí obsahovať náležitosti podľa § 74 ods. 7 zákona č. 448/2008 Z. z. a to : 
a) označenie zmluvných strán,
b) druh poskytovanej sociálnej služby,
c) vecný rozsah sociálnej služby podľa § 15 a formu poskytovania sociálnej služby,
d) deň začatia poskytovania sociálnej služby,
e) čas poskytovania sociálnej služby,
f) miesto poskytovania sociálnej služby,
g) sumu úhrady za sociálnu službu, spôsob jej určenia a spôsob jej platenia,
h) podmienky zvyšovania sumy úhrady za sociálnu službu,
i) dôvody odstúpenia od zmluvy,
j) sumu nezaplatenej úhrady za sociálnu službu podľa § 73 ods. 13. 

(5)	Poskytovateľ sociálnej služby nesmie podmieniť uzatvorenie zmluvy peňažným alebo nepeňažným plnením.

(6)	Verejný poskytovateľ určí sumu úhrady za sociálnu službu, spôsob jej určenia a platenie úhrady zmluvou o poskytovaní sociálnej služby podľa § 74 zákona č. 448/2008 Z. z. v súlade s týmto nariadením.

(7) Suma úhrady za sociálnu službu nesmie presiahnuť ekonomicky oprávnené náklady vypočítané podľa § 72 ods. 5 a 6 zákona č. 448/2008 Z. z..

(8) Prijímateľ sociálnej služby je povinný písomne oznámiť obci do ôsmich dní zmeny v skutočnostiach rozhodujúcich na trvanie odkázanosti na sociálnu službu a poskytovateľovi sociálnej služby zmeny v príjmových pomeroch a majetkových pomeroch rozhodujúcich na určenie sumy úhrady za sociálnu službu.

§ 4
Výška úhrady za sociálne služby

(1)  Výška úhrady za sociálne služby je:

       za opatrovateľskú službu -  0,50 eura / 1 hodinu poskytovanej služby
(2) Obec je oprávnená upraviť výšku úhrad podľa bodu 1 tohto ustanovenia v nadväznosti na meny ekonomicky oprávnených nákladov, a to zmenou tohto nariadenia. 
§  5  
Splatnosť úhrady a spôsob plnenia

(1)	Úhradu za poskytnutú sociálnu službu platí subjekt podľa § 2 tohto nariadenia podľa zmluvy o poskytovaní sociálnej služby, najneskôr však do 15. dňa mesiaca nasledujúceho po mesiaci, v ktorom bola sociálna služba poskytnutá,  za príslušný mesiac.

(2)	Úhradu je možné platiť v hotovosti alebo bezhotovostným prevodom na účet verejného      poskytovateľa. 

(3)	Spôsob úhrady pre konkrétneho príjemcu sociálnej služby bude zakotvený v zmluve o poskytovaní sociálnej služby.

§ 6
Spoločné a záverečné ustanovenia
 
(1)	Na tomto všeobecne záväznom nariadení obce Rakovice sa uznieslo Obecné zastupiteľstvo v Rakoviciach dňa 04.09.2009,  uznesenie číslo 70/2009. Účinnosť nadobúda dňom 20.9.2009.

(2)	Dňom účinnosti tohto všeobecne záväzného nariadenia sa ruší Všeobecne záväzné nariadenie obce Rakovice číslo 7 o spôsobe určenia úhrady, výške úhrady a spôsobe platenia úhrady za opatrovateľskú službu schválené dňa 12.12.2008 uznesením č. 105/2008.

(3)	Zmeny a doplnky tohto všeobecne záväzného nariadenia schvaľuje Obecné zastupiteľstvo v Rakoviciach.

V Rakoviciach  dňa 04. septembra 2009                                                                                                               

                                                                                                              Dušan  D a l o š		             	                                           		                                starosta  obce Rakovice

Návrh VZN vyvesený na úradnej tabuli v obci Rakovice dňa 20.08.2009 
VZN schválené dňa  04.09.2009
VZN vyvesené dňa 05.09.2009
VZN nadobúda účinnosť dňa: 20.09.2009